Mahmood (sanger)

Alessandro Mahmoud (født 12. september 1992 i Milano i Italia), kjent under artistnavnet Mahmood, er en italiensk sanger og låtskriver av egyptisk-sardinsk opphav. Han vant Italias største musikkonkurranse, Sanremo-festivalen i 2019, med sangen «Soldi», og han representerte Italia i Eurovision Song Contest 2019 i Tel Aviv i Israel. I 2022 vant han Sanremo-festivalen på nytt sammen med Blanco og låten «Brividi», og de representerte Italia på hjemmebane i Eurovision Song Contest i Torino.

Bakgrunn 
Alessandro Mahmoud, ble født i Milano i 1992 av en italiensk mor og en egyptisk far. Han dukket første gang opp i offentligheten i 2012, da han deltok i den sjette sesongen av italienske X Factor.

2016–2020: Sanremo og Eurovision Song Contest 
I 2016 deltok han i nykommer-klassen i Sanremo-festivalen med sangen «Dimentica», og i november 2018 ga han ut EP-en Gioventù bruciata. Med samme låt vant han konkurransen Sanremo Giovani 2018, som ble avholdt 21. desember 2018. Seieren sikret ham en plass i den 69. utgaven av Sanremo-festivalen, som ble arrangert i byen Sanremo i februar 2019. 

I Sanremo-festivalen 2019 deltok Mahmood med låten «Soldi» (penger), skrevet av ham selv, Dardust og Charlie Charles. Han kvalifiserte seg til finalen lørdag 9. februar og vant den etter å ha fått flest poeng fra juryene og pressejuryen. Han representerte dermed Italia i finalen av Eurovision Song Contest i Tel Aviv lørdag 18. mai. 

Seieren i Sanremo-festivalen var imidlertid ikke uten kontroverser, siden andreplassen Ultimo og sangen «I tuoi particolari» fikk klart flest telefonstemmer. Mahmoood fikk derimot klart flest jurystemmer og vant konkurransen sammenlagt. Etter seieren gikk Italias visestatsminister og Lega Nord-leder Matteo Salvini, ut på Twitter og sa han heller ville ha Ultimo som vinner. Politiske kommentatorer mente utspillet også var rettet mot Mahmoods etniske bakgrunn.

Gjennom seieren i Sanremo-festivalen ble Mahmood tilbudt oppdraget med å representere Italia i Eurovision Song Contest 2019 i Israel. Mahmood takket ja til tilbudet og deltok med «Soldi» i finalen lørdag 18. mai 2019 i Expo Tel Aviv. Der hadde han startnummer 22 og endte til slutt på en andreplass bak Nederland.

2020–: Nytt album og Sanremo-seier 
Den 11. juni 2021 slapp Mahmood oppfølgeralbumet Ghettolimpo. I forkant av utgivelsen ha han ut fem låter: «Rapide», «Dorado» (i samarbeid med den italienske rapperen Sfera Ebbasta og den kolombianske sangeren Feid), «Inuyasha»,«Zero» og «Klan».

I 2022 deltok han i Sanremo-festivalen for tredje gang, denne gang sammen med rapperen Blanco og sangen «Brividi». Sangen gikk rett til topps på den italienske singellisten og satte ny strømmerekord for Spotify i Italia. Den vekket også oppmerksomhet siden sangen omhandler homofil kjærlighet. Duoen vant Sanremo-festivalen lørdag 5. februar 2022, og takket ja til å representere Italia i Eurovision Song Contest 2022 på hjemmebane i Torino. Som ett av de fem store landene og vertsnasjon var Italia direktekvalifisert til finalen lørdag 14. mai. Der endte de på sjetteplass, det beste resultatet til en vertsnasjon siden Sveriges femteplass i 2016.

Musikalsk innflytelse og karriere 
Mahmood har beskrevet musikken sin som «marokkansk pop». «Soldi», som er en selvbiografisk sang om sin egen «ukonvensjonelle familie», har også en setning på arabisk. Mahmood er halvt egyptisk, men Mahmood snakker ikke selv arabisk. Han første musikalske minner var da han hørte på arabisk musikk sammen med faren, før faren forlot familien. Da han vokste opp, hørte han også på italienske artister som Lucio Battisti, Lucio Dalla og Paolo Conte. Moren er fra Sardinia, og han anser seg selv som tett knyttet til sardinsk kultur og folkeminne, som har inspirert flere av sangene hans. Som låtskriver har Mahmood skrevet sanger for artister som Elodie, Michele Bravi og Marco Mengoni som representerte Italia i Eurovision Song Contest 2013 i Malmö.

Mahmood har trukket frem den amerikanske sangeren Frank Ocean som sin største innflytelse, og omtaler musikken til Ocean som «veldig fri og der alle kan identifisere seg – homofil eller hetero – fordi det vesentlige er personen og energien de overfører, og ikke seksuell legning.» Andre favorittartister er Beyoncé, Travis Scott, Jazmine Sullivan, Rosalía og SZA.

Privatliv 
Mahmood ønsker ikke å bli kategorisert hverken av nasjonalitet eller seksualitet. Han har tidligere sagt: «å kunngjøre at jeg er homofil fører ingensteds hen», og «hvis vi fortsetter med disse inndelingene, vil homofili aldri bli ansett som en normal ting, noe det er». Selv om han har nektet å svare italiensk presse på om han er homofil, har han sagt at han er «lykkelig og opptatt».<ref></</ref>

Diskografi

Studioalbum 
 2018 – Gioventù bruciata
 2021 – Ghettolimpo

Singler

Referanser

Eksterne lenker 
 
 
 
 

 
 
 
 
 

 
 

Italienske sangere
Personer fra Milano
Vinnere av Sanremo-festivalen
Deltakere i Eurovision Song Contest 2019
Deltakere i Eurovision Song Contest 2022
Italienske deltakere i Eurovision Song Contest